b'\n_START_ARTICLE_\nVeganisme\n_START_SECTION_\nSondejos\n_START_PARAGRAPH_\nSegons l\'enquesta de consums d\'aliments nacional II de 2008 d\'Alemanya un 0,1% de les dones i un 0,05% dels homes s\xc3\xb3n vegans._NEWLINE_Una enquesta realitzada l\'any 2007 al Regne Unit reflecteix que entre el 0,25% i el 0,4% de la seva poblaci\xc3\xb3 \xc3\xa9s vegana._NEWLINE_Una enquesta realitzada el 2007 reflecteix que entre el 0,2% i l\'1,3% de la poblaci\xc3\xb3 estatunidenca \xc3\xa9s vegana._NEWLINE_Diversos sondatges i la investigaci\xc3\xb3 condu\xc3\xafda durant els anys 1990 situen el percentatge de residents suecs que s\xc3\xb3n vegans entre el 0,27% i l\'1,6% de la poblaci\xc3\xb3.\n_START_SECTION_\nMotivaci\xc3\xb3\n_START_PARAGRAPH_\nEls vegetarians addueixen raons de diversa mena per a la seva dieta, com ara la religi\xc3\xb3, motius ecol\xc3\xb2gics, motius de salut o motius \xc3\xa8tics. En canvi, les raons que els vegans presenten s\xc3\xb3n quasi sempre d\'aquest \xc3\xbaltim tipus. \xc3\x89s, en efecte, a causa del sofriment i mort  que la pr\xc3\xa0ctica de criar i explotar animals per consum produeix, i a la possibilitat de l\'home de prescindir-nes sense dany per a la seva salut, que els vegans veuen en la seva decisi\xc3\xb3 de no consumir productes d\'origen animal una alternativa \xc3\xa8ticament permissible. Per aix\xc3\xb2, en parlar d\'alimentaci\xc3\xb3, al veg\xc3\xa0 se\'l coneix tamb\xc3\xa9 com "vegetari\xc3\xa0 estricte o pur", en oposici\xc3\xb3 als lactovegetarians, ovovegetarians i apivegetarians.\n_START_SECTION_\nMotius \xc3\xa8tics\n_START_PARAGRAPH_\nL\'explotaci\xc3\xb3 d\'animals en els diferents \xc3\xa0mbits en qu\xc3\xa8 actualment se\'ls explota \xc3\xa9s considerada per molts vegans una violaci\xc3\xb3 dels seus drets i un estat comparable a l\'esclavitud._NEWLINE_Els vegans assumeixen que la major part dels animals estan subjectes a certs drets comparables amb els drets humans, especialment articles 3-6: el dret a la vida, la seguretat de la persona i estar lliure d\'esclavitud i de tortura. Despr\xc3\xa9s conclouen que aquests drets impedeixen un consum de productes d\'origen animal._NEWLINE_Els vegans rebutgen el consum d\'ous perqu\xc3\xa8 consideren que l\'explotaci\xc3\xb3 animal \xc3\xa9s \xc3\xa8ticament incorrecta. Tant les gallines criades en g\xc3\xa0bies com les criades en llibertat s\'envien a l\'escorxador quan deixen de ser productives i, per tant, rendibles. Com que els pollastres mascles no ponen ous i no s\'engreixen prou per ser econ\xc3\xb2micament rendibles, es descarten i es trituren juntament amb les closques._NEWLINE_Els vegans rebutgen el consum de llet d\'altres esp\xc3\xa8cies animals a causa, tamb\xc3\xa9, de l\'explotaci\xc3\xb3. Perqu\xc3\xa8 una femella de mam\xc3\xadfer doni llet cal que hagi estat fecundada, hagi acabat la gestaci\xc3\xb3 i, per tant, hagi parit. Amb tot, mentre que les femelles d\'algunes esp\xc3\xa8cies tenen moltes dificultats per tornar a estar en zel i quedar gestants mentre dura la lactaci\xc3\xb3, d\'altres, com la vaca, es poden tornar a aparellar unes setmanes despr\xc3\xa9s del part i, si queden gestants, la lactaci\xc3\xb3 conseq\xc3\xbc\xc3\xa8ncia del part anterior coincideix amb la gestaci\xc3\xb3 d\'una nova vedella. S\xc3\xb3n inseminades una vegada a l\'any durant quatre anys, i despr\xc3\xa9s la seva producci\xc3\xb3 de llet cessa i s\'envien a l\'escorxador, igual que passa amb les seves cries, els vedells. Un altre argument entre els vegans \xc3\xa9s que no \xc3\xa9s nutricionalment necessari beure llet d\'altres mam\xc3\xadfers, i que, a m\xc3\xa9s, a la major part dels individus de la nostra esp\xc3\xa8cie els falta l\'enzim lactasa, necessari per a la metabolitzaci\xc3\xb3 de la lactosa (sucre de la llet)._NEWLINE_Alguns documentals, com Earthlings i Peaceable Kingdom (El Regne Tranquil) tracten de l\'\xc3\xa8tica del veganisme.\n_START_SECTION_\nAportaci\xc3\xb3 proteica\n_START_PARAGRAPH_\nEn contra de la percepci\xc3\xb3 popular que vegans i vegetarians no ingereixen prou quantitat de prote\xc3\xafnes, la major part dels experts consideren que l\'aportaci\xc3\xb3 proteica d\'aquestes dietes pot cobrir \xc3\xa0mpliament les necessitats d\'una persona, sempre que s\'escullin b\xc3\xa9 les fonts. Entre altres, la soja o soia i la quinua o quinoa constitueixen fonts de prote\xc3\xafnes de valor nutritiu molt alt. Per una altra part, la combinaci\xc3\xb3 d\'aliments d\'origen vegetal com llegums, fruits secs i cereals resulta en la formaci\xc3\xb3 d\'amino\xc3\xa0cids f\xc3\xa0cilment absorbibles pel cos hum\xc3\xa0, com els de la carn i els seus derivats. En els llegums i fruits secs, l\'amino\xc3\xa0cid limitant \xc3\xa9s la metionina, i, en cereals, l\'amino\xc3\xa0cid limitant \xc3\xa9s la lisina. No \xc3\xa9s necessari combinar tots els amino\xc3\xa0cids essencials en un mateix menjar o dia.\n_START_SECTION_\nFerro\n_START_PARAGRAPH_\nEls aliments d\'origen vegetal contenen \xc3\xbanicament ferro no hemo, que s\'absorbeix amb menor facilitat que el ferro hemo. El ferro no hemo \xc3\xa9s m\xc3\xa9s sensible que el ferro hemo tant als inhibidors com als estimuladores de l\'absorci\xc3\xb3 de ferro._NEWLINE_En menjar aliments que contenen vitamina C juntament amb aliments vegetals que continguin ferro no hemo, s\'estimula considerablement l\'absorci\xc3\xb3 del ferro. Tamb\xc3\xa9 l\'\xc3\xa0cid m\xc3\xa0lic (present en carabasses, prunes i pomes) i l\'\xc3\xa0cid c\xc3\xadtric (que apareix en els c\xc3\xadtrics) n\'estimulen l\'absorci\xc3\xb3. Cuinar amb els vells estris de cuina fets de ferro pot augmentar la ingesti\xc3\xb3 d\'aquest mineral entre un 100 i un 400%. Fumar disminueix notablement la quantitat de vitamina C circulant en l\'organisme._NEWLINE_Els inhibidors de l\'absorci\xc3\xb3 del ferro s\xc3\xb3n: el fitat (soja), el calci, els tanins en elevades quantitats (te, caf\xc3\xa8, espinacs, panses negres, magrana, caquis, codony, poma i algunes infusions d\'herbes), el cacau (xocolata), algunes esp\xc3\xa8cies i la fibra._NEWLINE_El te, el caf\xc3\xa8 i els suplements de calci s\'haurien de prendre unes quantes hores abans d\'un menjar ric en ferro._NEWLINE_La incid\xc3\xa8ncia d\'an\xc3\xa8mia per defici\xc3\xa8ncia de ferro entre els vegetarians \xc3\xa9s semblant a la dels no vegetarians.\n_START_SECTION_\nMotius religiosos\n_START_PARAGRAPH_\nEl jainisme \xc3\xa9s una religi\xc3\xb3 mil\xc2\xb7len\xc3\xa0ria en la qual se segueix el principi Ahimsa, cosa que duu els seus membres a adoptar una dieta vegetariana estricta i a tractar tots els \xc3\xa9ssers amb empatia i amabilitat.\n_START_SECTION_\nONU i veganisme\n_START_PARAGRAPH_\nRecentment l\'ONU ha avalat l\'alimentaci\xc3\xb3 vegana com a \xc3\xbanica forma de salvar el planeta del desastre mediambiental.'